Maana 37nan: Finiso dilanna bato kama
FƐN min dilannen filɛ nin ye, i b’a dɔn mun don wa? Finiso kɛrɛnkɛrɛnnen dɔ don min dilanna Jehova Ala bato kama. O finiso bɛ wele fana ko “tabernacle” tubabukan na. Israɛlkaw y’a dilan ka a ban san kelen u bɔlen kɔfɛ Misira. I b’a dɔn jɔni y’a fɔ u ye ko u ka nin finiso dilan wa?
Jehova de y’a fɔ u ye k’u k’a dilan. Musa tun bɛ Sinayi kulu kan tuma min na, Jehova y’a jira a la finiso ka kan ka dilan cogo min na. Jehova y’a fɔ a ye ko a ka dilan cogo la min b’a to finiso bɛ se ka waraka nɔgɔya la. O cogo la, a yɔrɔw bɛ se ka ta, ka taa yɔrɔ wɛrɛ la, ka tila ka don ɲɔgɔn na kokura. O la sa, ni Israɛlkaw tun bɛ bɔ yɔrɔ dɔ la ka taa yɔrɔ dɔ wɛrɛ la, kungokolon kɔnɔ, u tun bɛ taa ni finiso ye u bolo.
N’i ye soden fitinin lajɛ min bɛ fo finiso kɔnɔna na, i bɛ kɛsu dɔ ye a kɔnɔ. O kɛsu tun bɛ wele ko layidu wagande. Mɛlɛkɛ walima serubɛn fila bɛ a kunna. O serubɛn fila bɛɛ tun dilanna ni sanu ye. Ala tun ye Cikan tan sɛbɛn kabakurun fɔlɔ minnu kan, Musa tun ye olu ci. Nka, Ala tilala ka Cikan tan sɛbɛn kokura kabakurun pɛnpɛrɛnnen fila wɛrɛw kan. O kabakurunw tun maralen bɛ layidu wagande kɔnɔ. Manɛ tun maralen bɛ daga min kɔnɔ, o daga fana tun bilala layidu wagande kɔnɔ. I hakili b’a la manɛ ye fɛn min ye wa?
Mɔgɔ minnu bɛ baara kɛ finiso kɔnɔ, olu bɛ wele ko sarakalasebagaw. Jehova ye Musa kɔrɔkɛ Aron de ta walisa a ka kɛ sarakalasebagaw kuntigi ye. Ale de tun bɛ mɔgɔw ɲɛminɛ Jehova batoli la. Jehova ye Aron denkɛw fana kɛ sarakalasebagaw ye.
E ka finiso soden belebele lajɛ sisan. A ka bon ni soden fitinin ye siɲɛ fila. Sisi bɛ ka bɔ kɛsu fitinin min na, i ɲɛ bɛ o la wa? O ye sarakabɔlan de ye. Sarakalasebagaw tun bɛ wusulan kasa duman jeni o kan. Fitinɛba dɔ fana tun bɛ o soden kɔnɔ, yeelen wolonwula tun bɛ min na. Fɛn sabanan min tun bɛ o soden kɔnɔ, o ye tabali ye, nburukun 12 tun bɛ bila min kan.
Finiso dukɛnɛ na, i tun bɛ minɛn belebeleba dɔ ye min falen bɛ ji la. Sarakalasebagaw tun bɛ o ji de ta walisa k’u bolow ni u senw ko. Sarakabɔlanba dɔ fana tun bɛ yen. Bagan minnu fagara, olu tun bɛ jeni o yɔrɔ de la Jehova ye. Ala ka finiso tun bɛ bugufyɛ cɛmancɛ la, Israɛlkaw tun sigilen bɛ u ka finiso kɔnɔ, k’a lamini.
Ekisode 25:8-40; 26:1-37; 27:1-8; 28:1; 30:1-10, 17-21; 34:1, 2; Heburuw 9:1-5.
Ɲininkaliw
- Fɛn min dilannen bɛ ja kan yan, o bɛ wele cogo di? A dilanna mun kama?
- Mun na Jehova y’a fɔ Musa ye ko a ka finiso dilan cogo la, min b’a to a bɛ se ka waraka nɔgɔya la?
- Kɛsu min bɛ soden fitinin kɔnɔ fo finiso kɔnɔna na, o ye mun ye? Mun bɛ o kɛsu kɔnɔ?
- Jehova ye jɔni ta ka kɛ sarakalasebaga kuntigi ye? Sarakalasebaga kuntigi ka baara ye mun ye?
- Fɛn saba minnu bɛ soden belebele kɔnɔ, olu fɔ.
- Fɛn fila jumɛn tun bɛ finiso dukɛnɛ na? Ɲɛci jumɛn tun bɛ o fɛnw na ?
Ɲininkali wɛrɛw
- Ekisode 25:8-40; 26:1-37; 27:1-8; ni 28:1 kalan.
Serubɛn minnu tun bɛ “seereya wagande” kunna, olu tun ye mun taamasyɛn ye? (Ek. 25:20, 22; Nɔn. 7:89; 2 Mas. 19:15)
- Ekisode 30:1-10, 17-21; 34:1, 2; ni Heburuw 9:1-5 kalan.
Jehova y’a jira k’a jɛya ko sarakalasebaga minnu bɛ baara kɛ finiso kɔnɔ, a nafa ka bon olu farikolo saniyalen ka to. Mun na? O ko ka kan ka an bila ka mun kɛ bi? (Ek. 30:18-21; 40:30, 31; Heb. 10:22)
Ciden Paul y’a jira cogo di ko Finiso ani Tɔn Sariya kɛra fɛn kɔrɔw ye tuma min na a y’a ka lɛtɛrɛ ci Heburu krecɛnw ma? (Heb. 9:1, 9; 10:1)
bam_Latn bam_Latn bam_Latn bam_Latn dyu_Latn bam_Latn bam_Latn nso_Latn bam_Latn bam_Latn bam_Latn dyu_Latn dyu_Latn bam_Latn bam_Latn bam_Latn bam_Latn dyu_Latn dyu_Latn bam_Latn bam_Latn